Anders Fogh Rasmussen (V), 2004-02-05:
Hr. Naser Khader rejste et spørgsmål, som jeg ikke berørte i min indledning til debatten, men som jeg gerne lige vil kommentere her, nemlig spørgsmålet om digitalt tv.
Det har længe været klart, at digitalt tv er fremtidens tv. Digitalt tv giver bedre frekvensudnyttelse og mulighed for det, man kalder interaktive tjenester; der bliver plads til flere kanaler, og der er bedre lyd- og billedkvalitet.
Det er regeringens opfattelse, at overgangen fra analogt til digitalt tv skal drives af markedskræfterne, drives af forbrugernes efterspørgsel.
Indførelsen af digitalt jordbaseret tv starter for alvor i 2005.
Fra midten af 2005 skal Danmarks Radio og TV 2 være i gang med at sende digitale programmer og tjenester.
Seerne skal ikke betale særskilt for programmerne, men de skal selvfølgelig anskaffe digitalt modtageudstyr, og så må vores erfaringer vise, om der senere er forretningsmæssig basis for at lade flere tv-stationer få adgang til at sende digitalt via det jordbaserede net.
Så har flere været inde på spørgsmålet om ophævelse af bladtilskuddet.
Jeg vil gerne sige, at den omlægning af tilskuddet, som regeringen foretog, ikke har den fjerneste betydning for mangfoldighed og ytringsfrihed i det danske samfund.
Det har fra starten været regeringens politik, at de vidtforgrenede statslige tilskudsordninger skal saneres.
Regeringens opfattelse var og er, at statens tilskud på 180 mio. kr. årligt til postomdeling af uge- og månedsblade kunne bruges bedre.
Og det blev så i forbindelse med finanslovaftalen for 2004 aftalt, at pengene fremover skal bruges et andet sted, nemlig på kulturområdet til styrkelse af kulturopbevaring.
Som sigende eksempler kan nævnes Motor, altså bladet Motor, Landsbladet, Advokaten, Vinbladet, Penge- og Privatøkonomi, blot for at tage nogle eksempler.
Og det er absolut udmærkede blade, men man kan vel med rette spørge, hvorfor de skal støttes over finansloven.
Bladtilskuddet er også gået til udsendelse af fagforeningsblade fra f.eks. DJØF, SiD, Danmarks Lærerforening og Ingeniørforeningen.
Og det er jo sådan, at fagforeningerne allerede får tilskud i form af fradragsretten for kontingenterne, og så er der altså efter regeringens opfattelse ikke behov for også at give fagforeningerne tilskud til porto.
Men regeringen ønsker selvsagt at støtte mangfoldigheden i det samlede mediebillede, og derfor er der oprettet en ny pulje til fremme af distributionen af uge- og månedsblade, hvor der er et særligt behov for at yde en støtte til distributionen.
Endelig har der været noget debat om privatisering af TV
I det forslag til vedtagelse, som Socialdemokratiet, SF, De Radikale og Enhedslisten har fremlagt,
står der, at en privatisering af TV 2 med stor sandsynlighed vil medføre dårligere betingelser for public service-tv af høj kvalitet.
De, der har skrevet det, kan overhovedet ikke have hørt efter, hvad der er sagt meget tydeligt fra regeringens side hele vejen igennem, nemlig at der er den klare betingelse knyttet til salg af aktier i TV 2, at et privatiseret TV 2 fuldt ud og helt igennem skal opfylde de public service-forpligtelser, som i øvrigt også gælder for Danmarks Radio.
Der sker altså ikke nogen som helst form for svækkelse
af public service-forpligtelserne
Et privatiseret TV 2 skal fuldt ud og helt igennem og hele tiden leve op til de samme public service-forpligtelser som Danmarks Radio, og det er jo for at sikre, at der også fremover er en reel konkurrence på public service.
Vi skal netop ikke tilbage til, at der bliver et reelt monopol på f.eks. nyhedsudsendelser i Danmark.
Derfor skal vi sikre, og derfor vil regeringen sikre, at et privatiseret TV 2 lever op til de public service-forpligtelser, som i øvrigt allerede er blevet skærpet i forhold til både Danmarks Radio og TV 2.
Det er sørgmodigt at høre på.
Det er den venstrefløj, som i sin tid var imod - var imod - at bryde Danmarks Radios monopol.
Det er den
venstrefløj, som nu står vagt om det, som de i sin tid bekæmpede, og jeg kan ikke lade være med at tænke på, når jeg hører venstrefløjen tale om mangfoldighed og flersidighed her, at det jo til syvende og sidst handler om fra venstrefløjens side, at man gerne vil have en politisk styring af området.
Man nærer mistro over for et mediebillede, hvor det faktisk er lytterne og seerne, der afgør, hvad de vil se på, og hvad de vil høre på.
Dér har vi altså tillid til det enkelte menneske.
Vi tror på, at den enkelte selv er i stand til bedst at finde ud af, hvad der er værd at se på, og hvad der er værd at høre på, og hvis der ikke er noget af det, der er værd at se på og værd at høre på, så kan man bare slukke.
Men vi vil gerne sikre, at der i dette mediebillede er
en reel konkurrence på public service, og det er netop det, regeringen sikrer ved at knytte strenge betingelser til, hvad et privatiseret TV 2 skal leve op til.
Så regeringens mediepolitik repræsenterer netop det, som også er anført i forslaget til vedtagelse fra Venstre, Det Konservative Folkeparti og Dansk Folkeparti, nemlig et mediebillede, der bygger på informations- og ytringsfrihed, mangfoldighed og alsidighed.